Carsten Hansen (S), 1999-12-07:
Jeg vil godt starte med at glæde mig over den aftale, der i finanslovforhandlingerne blev indgået om en reform af hele vores efteruddannelsesområde.
Når jeg vil starte med at glæde mig, er det, fordi der jo som et af de eneste punkter om reform står i regeringens grundlag tilbage fra, da vi dannede den her regering i 1998, at voksen- og efteruddannelsesområdet er et af de højest prioriterede områder for os.
Og jeg vil også sige, at jeg er glad for den måde, forliget er kommet i stand på.
Jeg er glad for, at det er så bredt, at det også er hen over midten.
Og jeg er egentlig også glad over dele af modtagelsen i erhvervslivet, der jo også er gået positivt ind for den del af voksen- og efteruddannelsesforslaget, vi tager hul på i dag. Det forslag, vi tager hul på, er jo en del af finansieringsomlægningen vedrørende AMU.
Der er en mere fleksibel vilkårsstyring i AMU-uddannelserne, som i øvrigt er anbefalet af parterne.
Der er et generelt takstloft over undervisningsudgifterne.
Og der er genindførelse af betaling for certifikater på baggrund af myndighedskrav, og den opmærksomme lytter, der kender til arbejdsmarkedslovgivningen, ved jo, at vi for nogle ganske få år siden havde 1.000 kr. i betaling for myndighedskrav til certifikater.
Det er som sagt et led i udmøntningen af den VEU-reform, som blev vedtaget i finansloven, og jeg vil godt sige, at for os i Socialdemokratiet handler det om at prioritere dem, der ikke fik så god en uddannelse i ungdomsårene.
Og lad mig blot sige, at det er sådan - og alle undersøgelser viser, at det er sådan - at jo mere uddannelse man har i dag, jo mere efteruddannelse får man også.
Derfor har det været vigtigt for os at foretage den omprioritering, som ligger i hele VEU-reformen. Kort sagt skal de kortuddannede i særlig grad prioriteres, sådan at mange flere voksne med en kort uddannelse får reelle muligheder for en uddannelse på et faglært niveau, men også sådan at der sikres og udvikles relevante uddannelser med anerkendte kompetencer til de kortuddannede, og her skal vi ikke mindst bruge AMU.
Og ikke mindst skal det sikres, at mange flere med et særligt behov for at få opkvalificeret de grundlæggende læse- og regnefærdigheder får mulighed for det. Og så har det været helt væsentligt for Socialdemokratiet, at vi nu grundlæggende tager fat på indholdet af den reform, som jeg omtalte før.
Der er
kort sagt en omfordeling.
Der er også en lang række forenklinger, som kommer til udtryk i de forslag, der løbende vil komme hen over foråret.
Vi får langt mere kompetencegivende uddannelser.
Et af problemerne med voksen- og efteruddannelserne er jo, at kun 2 pct. af dem er direkte meritgivende.
Og vi får en langt mere forenklet struktur med hensyn til godtgørelsen.
Og så kan vi også sige, at med hensyn til voksen- og efteruddannelsen er det jo sådan, at arbejdsmarkedet stiller flere krav til den enkelte om, at man nu ajourfører og viderefører de kompetencer, man har.
Jeg vil godt sige, at for os som samfund er det udfordringen, når arbejdsstyrken ikke vokser og vi får mindre ungdomsårgange, at vi løbende får forøget og opbygget den kvalificering, de samlede samfundsmæssige kompetencer, så de ikke bliver mindre.
Derfor er det nødvendigt, at vi opkvalificerer den arbejdsstyrke, der er.
Jeg vil godt sige, at det altså giver en lang række flere muligheder for de kortuddannede, men jeg vil også til slut sige, at her er det vigtigt, at parterne påtager sig et ansvar i forhold til hele AMU-delen, som er den, vi starter med at behandle finansieringsdelen af i dag.
Og så vil jeg til slut sige: Det ærgrer mig egentlig, at V og K, som jo sad med i forhandlingerne, ikke ville være med og på grund af nogle lidt gammeldags synspunkter omkring brugerbetaling ikke kunne gå med i det her fremadrettede, moderne voksen- og efteruddannelsessystem, vi egentlig tager hul på nu.
Det synes jeg så nok må være ærgerligt for de her store partier, der jo egentlig har nogle ganske klare interesser i at være med her, at de ikke kunne tage sig sammen til at være med til forhandlingerne og til løsningen af den meget store opgave, det jo i virkeligheden er.